Pentagon bekrefter flystyrt i Afghanistan

Det amerikanske forsvaret bekrefter at et av deres fly har styrtet i Afghanistan, men avviser at det ble skutt ned av Taliban.

Oppdatert 27. januar

Lokale myndigheter meldte tidligere mandag at et fly hadde styrtet i Ghazni-provinsen i landet.

Lenge var det full forvirring rundt omstendighetene og hvem som eide flyet, men mandag kveld bekrefter det amerikanske forsvaret at det var et militærfly.

Talsmann for de amerikanske styrkene Sonny Leggett sier til AP at flyet er av typen Bombardier E-11A, som USA bruker til elektronisk overvåking.

forrige







fullskjerm neste UTRYKNING: Afghanske styrker på vei mot stedet der et fly skal ha krasjet i Deh Yak-området i Ghaznia-provinsen mandag.

Hevder det ble skutt ned

Arift Noori, talsmann for guvernøren i Ghazni by uttaler ifølge nyhetsbyrået Reuters at flyet skal ha styrtet klokken 13.10 lokal tid, noe som tilsvarer klokken 09.40 norsk tid.

Taliban-talsmann Zabihulla Mujahid sier opprørsgruppen skjøt ned et amerikansk militærfly, og at det traff bakken 10 kilometer unna en amerikansk militærbase.

– Flyet, som var på etterretningsoppdrag, ble skutt ned i Sado Khel-området i Deh Yak-distriktet i Ghazno-provinsen, sier Mujahid i en uttalelse ifølge Reuters.

Han sier alle om bord, inkludert høytstående amerikanske tjenestemenn, er døde.

Opplysningene er imidlertid ikke bekreftet av offisielle kilder, og Pentagon avviser opplysningene. En tjenestemann i det afghanske forsvaret sier til Reuters at ingen høytstående amerikanske tjenestemenn ble drept.

Norsk ekspert: – Kan påvirke fredsforhandlinger

Afghanistan-ekspert Kristian Berg Harpviken ved Insttutt for fredsforskning (PRIO) sier til VG tidlig mandag kveld at mye foreløpig er uklart rundt hendelsen, men at det er indikasjoner på at det er et amerikanske overvåkningsfly som er styrtet.

– Det som imidlertid er interessant og virker mer troverdig, er at Taliban faktisk ser ut til å ha tatt på seg ansvaret. I en situasjon der amerikanere og Taliban diskuterer fredsavtale i Doha, vil dette vanskeliggjøre forhandlingene, som ganske sikkert vil gå mot en pause. Det kan også utløse skarpe reaksjoner fra USA, sier Kristian Berg Harpviken.

Harpviken peker på at samtalene mellom amerikanerne og Taliban nettopp går på en forpliktelse til å redusere volden betydelig, siden Taliban har vegret seg for en våpenhvile.

– Det er snakk om mange alternativer for voldsreduksjon, blant annet ikke vold i byer og ikke vold mot sivile mål.

Uklart hendelsesforløp

Det er i det hele svært uklart hva som har skjedd.

Tidligere mandag ble det hevdet at det skal være snakk om et passasjerfly, men mandag ettermiddag sirkulerer det flere ulike ubekreftede bilder og videoer på Twitter som viser et mindre fly som har styrtet.

Afghanske luftfartsmyndigheter har også uttalt at ingen sivile fly har styrtet, skriver BBC.

Den afghanske journalisten Ahmad Mukhtar, som jobber for amerikanske CBS News fra Kabul, skriver på Twitter at flyet tilhører et utenlandsk flyselskap, og at likene av to utenlandske piloter skal være hentet ut av flyet som skal være totalskadet.

– Det var trolig et transportfly, skriver Mukhtar.

Det amerikanske nyhetsbyrået AP viste til bilder på sosiale medier som kunne tyde på at det er snakk om et fly av typen Bombardier E-11A, som USA bruker til elektronisk overvåkning.

Afghanske Tolo News skriver at talspersonen for innenriksministeren, Nusrat Rahimi, bekrefter at flyet krasjet i Ghazni-provinsen, av ukjente grunner.

Khaliqdad Akbari, folkevalgt i det lokale provinsrådet, sier til Tolo News at han har bedt regjeringen om bistand til å undersøke ulykken.

En ikke navngitt kilde sier til samme TV-kanal at afghanske spesialstyrker vil bli sendt til ulykkesstedet.

– Rolig område

Afghanistan-ekspert og forskningsdirektør ved Christian Michelsens Institutt Arne Strand sier til VG at flyet har gått ned i et område relativt tett på Ghazni-provinsens hovedstad, Ghazni.

Området ligger også like sør for landets hovedstad Kabul.

– Mesteparten av det er landbruksområde, det er mye slettelandskap, sier han.

Ifølge Strand har Taliban den siste tiden hatt stor innflytelse i området, men at Deh Yak har vært relativt rolig.

– At Taliban har innflytelse trenger ikke å bety at det blir noe stort problem å komme til og få ut de som eventuelt trenger støtte. Det er også en fordel at området ligger ganske nære sykehuset i Ghazni by, og det er også mulig å frakte folk i helikopter inn til Kabul, sier han.

Rettelse: I en tidligere utgave av denne saken sto det at klokken 13.10 afghansk tid tilsvarer klokken 08.40 norsk tid. Det riktig er at det tilsvarer klokken 09.40 norsk tid, og saken ble rettet 27.01.2020 kl. 13.44.

Publisert: 27.01.20 kl. 11:05 Oppdatert: 27.01.20 kl. 20:19

Mer om Afghanistan Rettet